Σε στρατιωτικό πραξικόπημα κάλεσαν την ηγεσία των Ενόπλων Δυνάμεων της χώρας οι Χρυσαυγίτες μέσα στη Βουλή με αφορμή δήθεν τη συμφωνία για το ονοματολογικό προκαλώντας την αντίδραση του προέδρου της Βουλής Νίκου Βούτση αλλά και σύσσωμης της αντιπολίτευσης που προσανατολίζονται στην αποβολή τους από το υπόλοιπο της συζήτησης της πρότασης μομφής.

ADVERTISING

Όλα ξεκίνησαν όταν ο νοσταλγός της χούντας Κώστας Μπαρμπαρούσης κάλεσε τις ένοπλες δυνάμεις δήθεν να "τηρήσουν τον όρκο τους" και να συλλάβουν τον πρωθυπουργό Αλέξη Τσίπρα, τον υπουργό Άμυνας Πάνο Καμμένο και τον Πρόεδρο της Δημοκρατίας Προκόπη Παυλόπουλο και συνέχισε με ακατανόμαστες εκφράσεις και προσπάθειες σε προτροπή σε βία. Οι ανατριχιαστικές και πραξικοπηματικές αναφορές του κ. Μπαρμπαρούση προκάλεσαν την άμεση αντίδραση βουλευτών του ΣΥΡΙΖΑ που σηκώθηκαν όρθιοι αλλά και του Προέδρου της Βουλής Νίκου Βούτση ο οποίος παρενέβη άμεσα καταδικάζοντας την προτροπή στο πραξικόπημα.

Ο χρυσαυγίτης Κώστας Μπαρμπαρούσης έφτασε μάλιστα σε σημείο να ζητήσει και κρεμάλες λέγοντας "τα κεφάλια τους στις Πρέσπες" και παγώνοντας κάθε δημοκρατικό πολίτη.

«Σήμερα στο ελληνικό κοινοβούλιο πέσανε οι μάσκες. Η πολιτική δύναμη Χρυσή Αυγή ευθύτατα κάλεσε σε στρατιωτικό πραξικόπημα εναντίον του δημοκρατικού πολιτεύματος» ανέφερε ο κ. Βούτσης και υπογράμμισε ότι αυτό έγινε με την επίνευση της πλειοψηφίας της ΚΟ της Χρυσής Αυγής. «Είναι προφανές ότι βρισκόμαστε ενώπιον μιας κλιμάκωσης η οποία είναι απολύτως εσκεμμένη σχεδιασμένη και διχαστική και θέλει να προκαλέσει σήμερα, αύριο και την Κυριακή βίαια επεισόδια και διχασμό στον ελληνικό λαό και θέλει να προκαλέσει ταραχή σε ελάχιστους θύλακες ή πρόσωπα στις ένοπλες δυνάμεις» τόνισε και ξεκαθάρισε ότι όλα αυτά δεν μπορούν να γίνουν αποδεκτά.

Ο κ. Βούτσης προανήγγειλε, μάλιστα τη διενέργεια έκτακτης διάσκεψης των Προέδρων για την μη παρουσία «αυτών των κυρίων και των κυριών μέσα στη Βουλή» τουλάχιστον μέχρι που θα λήξει η αυριανή διαδικασία. «Από εκεί και πέρα θα δούμε. Είναι ανοιχτή πρόσκληση σε πραξικόπημα» είπε και συνέδεσε το γεγονός με τα πρωτοσέλιδα για εκτελέσεις πολιτικών αντιπάλων αλλά και με τη δημοσίευση των τηλεφώνων όλων των βουλευτών από έντυπα που παρακινούν «δήθεν πατριώτες» και «πατριδοκάπηλους» να απειλούν τους βουλευτές.

Στέρηση λόγου επιβλήθηκε στους χρυσαυγίτες για την πρόσκληση σε πραξικόπημα

Τελικά έπειτα από τη σύμφωνη γνώμη όλων των πτερύγων της Βουλής ενεργοποιήθηκε το άρθρο 79 του Κανονισμού της Βουλής για τη στέρηση λόγου στους βουλευτές της Χρυσής Αυγής.

Το άρθρo 79 περί στέρησης λόγου προβλέπει τα εξής:

Aν o Boυλευτής πoυ ανακλήθηκε στην τάξη συνεχίζει την ανεπίτρεπτη ή ανάρμoστη συμπεριφoρά τoυ, o Πρόεδρoς μπoρεί να τoυ στερήσει τo λόγo έως τo τέλoς της συζήτησης τoυ θέματoς κατά την oπoία ανέκυψε τo ζήτημα και, σε σoβαρές περιπτώσεις, με απόφαση της Boυλής, έως τo τέλoς της συνεδρίασης.

Πριν τoυ στερήσει τo δικαίωμα τoυ λόγoυ, o Πρόεδρoς εγείρεται από τη θέση τoυ και καλεί τo Boυλευτή να σταματήσει αμέσως τη συνεχιζόμενη ανεπίτρεπτη ή ανάρμoστη συμπεριφoρά τoυ. Aν δεν συμμoρφωθεί, o Πρόεδρoς απαγγέλλει την πoινή της στέρησης τoυ δικαιώματoς τoυ λόγoυ.